Den første fredag i november måned er en sand festdag. Den skydes i gang præcis klokken 20:59, når ”sneen falder”, og årets første juleøl knappes op. Festlighederne kan dog gå grueligt galt, da undersøgelser viser, at ekstra mange danskere kører spirituskørsel netop på J-dag. Derfor laver politiet igen i år en målrettet spritkontrol i hele landet. - Spritkørsel er fuldstændig uacceptabelt, og det er samtidig noget, som et stort flertal af danskerne tager afstand fra. Der er desværre bare stadig nogen, der ikke har forstået budskabet, og derfor har vi målrettet vores kontroller for at få dem stoppet, før de skader andre eller sig selv, siger Christian Berthelsen, politiassistent i Rigspolitiets Nationale Færdselscenter. I 2017 sigtede politiet 15 bilister for spirituskørsel på J-dag, og der blev registreret tre spritrelaterede trafikulykker. Det kan naturligvis ikke med sikkerhed siges, at bilisternes promille skyldtes julebryggen, men resultatet viser, at der er god grund til, at politiet har en målrettet kontrol netop den dag.

Referat:
Politiet er på vejene med målrettet spritkontrol landet over, når julebryggen frigives fredag aften.